Yoshlarning g`oyalari asosida hukumat qarori ishlab chiqiladi

Bandlikni ta`minlash, yoshlarni oliy ma`lumotli qilish, kasb-hunar o`rgatish, tadbirkorlik bilan shug`ullanishi uchun ko`maklashish, kreativ g`oyalar, startap loyihalarni amalga oshirishni rag`batlantirish kabi ezgu maqsadlarga yo`naltirilgan tadbirlar O`zbekistonning intellektual zaxirasiga sifatli kadrlarni to`plashda ahamiyatlidir. Ana shunday yirik loyihalardan biri 18-25 dekabr kunlari tashkil etiladigan  yangi formatdagi “O`zbekiston yoshlari forumi – 2021” haftaligidir.
Forum avvalida yoshlar 12 dekabrga qadar yoshlarforumi.uz platformasida o`z takliflarini qoldirishdi. 7957ta taklif orasidan eng sara 200 tasi haftalik davomida ekspertlar guruhiga taqdim etiladi. Saralangan takliflar mualliflariga forumning ochilish marosimida shaxsan ishtirok etish imkoni berildi. Dolzarb va jamiyat rivoji uchun zarur takliflar asosida yakunda hukumat qarori ishlab chiqilishi reja qilingan. Bu amaliyot respublikamiz va xorijda tahsil olayotgan hamda faoliyat yuritayotgan yoshlar uchun yangi maydon.
 
18 dekabr kuni Yoshlar ijod saroyida haftalikning rasmiy ochilish marosimi bo`lib o`tdi. Unda Yoshlar ishlari agentligi direktori Alisher Sa`dullaev so`zga chiqib, “O`zbekiston yoshlari forumi – 2021” doirasida amalga oshiriladigan loyihalar hamda forumning rasmiy saytiga yo`llangan takliflar statistikasi va ularning istiqboli xususida taqdimot qildi. 
Ochilish marosimi kun oxirida tashkil etilgan bo`lsa, unga qadar bir nechta loyihalarning Respublika bosqishi o`tkazildi. Jumladan, Innovasion o`quv va ishlab chiqarish texnoparkida “O`zbekiston uchun 100 g`oya” tanlovining yakuniy bosqichi o`z ishini boshladi. Bunda turli yo`nalishlar kesimida 245 ta taqdimot namoyish etildi. 19 dekabr kuni tanlovning Respublika bosqichi yakunlandi. Eng ilg`or 100 nafar yoshlar g`olib deb topilib, ular o`z g`oyalarini real hayotga tatbiq etish imkonini qo`lga kiritdilar. Ularning loyihalari “O`zbekiston uchun 100 g`oya” maxsus albomidan o`rin olishi belgilandi. 
Gender tengligi, xotin-qizlarning faolligi, bilim, salohiyatini oshirish davrning dolzarb masalasi sanaladi. Ayni shularni maqsad qilgan “Qizlar ovozi” klubi haftalikning ilk kunida navbatdagi mavsumini o`tkazdi. 
“O`zbekiston yoshlari forumi – 2021” haftaligi festivallari nafaqat yurtimizdagi balki chet mamlakatlardagi ijtimoiy-siyosiy hayotning faol yoshlarini ham qamrab oldi. Shu asnoda 18-24 dekabr sanalarida O`zbekiston yoshlari umumjahon assosiasiyasi bilan hamkorlikda 6 ta xorijiy davlat (AQSh, Buyuk Britaniya, Turkiya, Janubiy Koreya, Rossiya, Germaniya)da “O`zbekiston yoshlari forumi – 2021” doirasidagi bir qator tadbir va festivallar o`tkazilishi rejalashtirilgan edi. 18 dekabr kuni Janubiy KoreyaningSeul shahri “Seoul Global Center” majmuasida, Turkiyaning Istanbul, Buyuk Britaniyaning London shahrida ushbu mamlakatlarda tahsil olayotgan hamda faoliyat yuritayotgan yoshlar ishtirokida uchrashuvlar tashkillashtirildi. Seul shahrida bo`lib o`tgan tadbirda magistratura va doktorantura bosqichlarida tahsil olayotgan yosh tadqiqotchilar ilm-fan hamda texnologiya sohasida o`z ilmiy ishlarining taqdimotini o`tkazdilar.
Istanbul shahrida “O`zbekiston yoshlari forumi – Turkiya yoshlar anjumani” o`tkazildi. Anjuman quyidagi yo`nalishlarda ish olib bordi:
•        Uchinchi Renessans (ijtimoiy-iqtisodiy);
•        New Media (OAVning yangi yo`nalishlari);
•        Kelajak liderlari (G2G, B2C, B2G, B2B);
•        Yosh ijodkor (kitobxonlik, yozuvchilik va rassomchilik).
London shahrida yosh vatandoshlarimiz uchun “O`zbekiston yoshlari forumi – Buyuk Britaniya” konferensiyasi tashkil etildi. Undan turli mavzularda muzokaralar, davra suhbatlari, motivasion uchrashuvlar, viktorinalar, “Zakovat” intellektual o`yini, “Munozara” debat bellashuvi va boshqa tadbirlar o`rin oldi. 
Forum doirasida mazkur davlatlardagi tadbir qatnashchilari bilan O`zbekiston Respublikasi Yoshlar ishlari agentligi direktori Alisher Sa`dullaev ishtirokida ZOOM platformasi orqali onlayn konferensiya o`tkazildi. 
Forum unda ishtirok etishni xohlagandar uchun ochiq platforma. Haftalikning ikkinchi kunida “G`alaba bog`i” hududida Qurolli Kuchlar tizimida xizmat qilayotgan yoshlar ishtirokida harbiy vatanparvarlik tadbirlari, parad, harbiy texnika ko`rgazmasi, Yoshlar ijod saroyida yoshlar o`rtasida eng ommaviy bo`lgan “Modul 5”, “Marketing.uz”, “Design club”, “Youtube Uzbekistan” kabi loyihalar taqdimoti tashkil etildi. 
“O`zbekiston yoshlari forumi – 2021” haftaligi 25 dekabrga qadar davom etadi.